वर्तमान हिन्दी का दलित लेखक अपनी रचना के माध्यम से निरंतर नये मानदण्ड निर्मित कर रहे हैं। यह साहित्य समाज के दुःख-दर्द से जूझकर मनुष्य की लड़ाई लड़ता है। इसके उद्देश्य को स्पष्ट करते हुए मोहनदास नैमिशराय कहते हैं-‘शोषक वर्ग के खिलाफ अपने अधिकारों के लिए संघर्ष करते हुए समाज से समता, बंधुता तथा मैत्री की स्थापना करना ही दलित साहित्य का उद्देश्य है।’ हिन्दी में रचित दलित साहित्य इसी उद्देश्य की पूर्ति करता है। साहित्य में सर्वप्रथम मराठी में दलित विमर्श आया। हिन्दी में दलित साहित्य की गूँज सन् 1980 के बाद ही सुनाई देनी शुरू हुई और आज यह लेखन मुख्य धारा में है। इसका अनुमान हंस के संपादक राजेन्द्र यादव की इस बात से लगाया जा सकता है कि ‘यदि हमारा साहित्य इसके लिए जगह नहीं छोड़ता तो वह शीघ्र ही अप्रसंगिक हो जायेगा।’ यादव जी का यह कथन हिन्दी में दलित चिन्तन की सशक्त अभिव्यक्ति और प्रबल हस्ताक्षेप को रेखांकित करता है। डॅा. वीरेन्द्र सिंह यादव अपनी पुस्तक ‘दलित साहित्य के विविध आयाम’ में दलित चिंतन एवं परम्परा को साहित्य लेखन के संदर्भ में एक विशेष निष्कर्ष निकालते हुए यह कहते हैं कि वर्तमान हिन्दी साहित्य में दलित विमर्श की तीन धाराएँ परिलक्षित होती है। प्रथम श्रेणी में वे लेखक आते हैं जिनका जन्म दलित जातियों में हुआ है। जिनके पास स्वानुभूति का विराट संसार है। दूसरी श्रेणी में सवर्ण लेखक आते हैं। जिन्होंने दलितों का चित्रण सौंदर्य की विषय-वस्तु मानकर किया है। तीसरी श्रेणी उन प्रगतिशील लेखकों की है जो दलितों के प्रति अपनी सहानुभूति व्यक्त कर उन्हें सर्वहारा की स्थिति में देखते हैं। दलित हित चिंतन का साहित्य कौन-सा है। यह अभी तक विवाद का विषय बना हुआ है। इस साहित्य लेखन में जातिगत विभाजन केन्द्र में है। दलित साहित्य और दलित चिंतन से जुड़े अधिकांश मनीषियों का मानना है कि वास्तविक दलित साहित्य वही है जो दलितों द्वारा लिखा गया है। गुलामी की यातना को जो सहता है वही इसे जानता है और जो भोगता है वही पूरा सच कहता है सचमुच राख ही जानती है, जलने का अनुभव कोई और नहीं।